དེ་ནས་འདེམས་ལྷན་ཚོགས་མི་སྐལ་བཟང་གཡུ་སྒྲོན་ལགས་ཀྱིས་གསུང་བཤད་གནང་དོན།དུས་ཚོད་གཉན་འཕྲང་ཆེ་བའི་སྐབས་འདིར་རྣམ་པ་ཚོ་འདིར་བོད་མིའི་སྒྲིག་འཛུགས་ལ་ཞབས་འདེགས་ཞུ་རྒྱུར་ཕེབས་པར་ཧ་ཅང་དགའ་པོ་བྱུང་།ཕྱི་ལོ་༡༩༥༩ཙམ་ནས་རྒྱ་ནག་དམར་པོས་བོད་ས་བཙན་བཟུང་བྱས་ཏེ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུས་བོད་མིའི་ཁྲི་བརྒྱད་ལྷག་ཙམ་རྒྱ་གར་འཕགས་པའི་ཡུལ་དུ་བཙན་བྱོལ་དུ་སླེབས་ཡོད།སྐབས་དེ་དུས་མི་རབས་རྒན་པ་རྣམས་ཀྱིས་སྐུ་ལས་ཇི་ལྟར་བསྐྱོན་ཡོད་པ་རྣམས་རྣམ་པ་ཆོས་མཁྱེན་གྱི་ཡོད་ནའང་དེ་རིང་ངས་དྲན་སྐུལ་ཞུ་རྒྱུ་ཡིན།ཁོང་རྣམས་ཀྱི་བྱས་རྗེས་དང་བཀའ་དྲིན་རྣམས་ང་ཚོས་དྲན་གསོ་གནང་དགོས་པ་དང་སྦྲགས།ང་ཚོའི་ངོས་ནས་དེ་ལས་ལྷག་པའི་སེམས་ཤུགས་དང་ལྷག་བསམ་སྐྱེ་དགོས་རྒྱུ་ཧ་ཅང་གལ་ཆེན་པོ་རེད།བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་རྗེ་བཀའ་དྲིན་ཉག་ཅིག་ལ་བརྟེན་ནས་ང་ཚོ་འཚོ་བ་ཧྲ་ཏག་ཏག་གནས་ཡོད།མ་འོངས་པར་བོད་ཀྱི་གནས་སྟངས་དེ་ད་ལྟའི་བོད་ཀྱི་གཞོན་སྐྱེས་ཚོར་རག་ལུས་ཡོད།ད་ཆ་མགོན་པོ་གང་ཉིད་མཆོག་དགུང་ལོ་༨༤ཕེབས་ཀྱི་ཡོད་པར་བརྟེན་ང་ཚོའི་ཛ་དྲག་གནས་སྟངས་འདིའི་སྐབས་ཚང་མས་ཧུར་ཐག་ངང་ནས་འབད་བརྩོན་ཐོག་བོད་སྤྱི་པའི་གནས་དོན་ཐད་ང་ལ་འགན་ཞིག་ཡོད་བསམ་པའི་ཐོག་ནས་ལས་དོན་བྱེད་དགོས།ལས་དོན་གང་འདྲ་ཞིག་བྱས་ནའང་ལྷག་བསམ་དང་སེམས་ཤུགས།དེ་བཞིན་ཤེས་ཡོན་དགོས་རྒྱུ་གལ་ཆེན་པོ་ཡིན་སྐོར་སོགས་ཀྱི་གསུང་བཤད་གནང་བ་མ་ཟད།ཟབ་སྦྱོང་བ་རྣམས་ནས་ཟབ་སྦྱོང་གི་དུས་ཚོད་དེ་བཞིན་གལ་ཆེན་པོ་རྩི་བའི་ཐོག་ནས་དོ་སྣང་དང་འབོད་བརྩོད་གནང་དགོས་པའི་འབོད་སྐུལ་ཡང་གནང་སོང་།